Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Η καθυστέρηση οφείλεται στο ότι οι ηλεκτρονικοί είχαν ειδοποιηθεί για τις 12.00΄ η ώρα. Γι' αυτό υπήρξε αυτή η καθυστέρηση. Πριν εισέλθουμε στην ειδική ημερήσια διάταξη της Ολομέλειας της Βουλής με αντικείμενο την εκλογή Κοσμητόρων και Γραμματέων, θα ήθελα να προβώ σε μία ενημέρωση και μία ανακοίνωση. Κυρίες και κύριοι συνάδελφοι, θα ήθελα να σας ενημερώσω ότι εντός της ημέρας αναμένεται να κατατεθεί το προσχέδιο του κρατικού προϋπολογισμού του έτους 2021 από το Υπουργείο Οικονομικών. Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Προστασίας του Πολίτη, Παιδείας και Θρησκευμάτων, Υγείας, Δικαιοσύνης, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Επικρατείας, ο Αναπληρωτής Υπουργός Οικονομικών και ο Υφυπουργός στον Πρωθυπουργό κατέθεσαν στις 02-10-2020 σχέδιο νόμου: «Ενσωμάτωση της Οδηγίας (ΕΕ) 2019/904 σχετικά με τη μείωση των επιπτώσεων ορισμένων πλαστικών προϊόντων στο περιβάλλον». Παραπέμπεται στις αρμόδιες επιτροπές. Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Εκλογή Κοσμητόρων και Γραμματέων της Βουλής. Αντικείμενο της σημερινής ειδικής ημερήσιας διάταξης είναι η εκλογή Κοσμητόρων και Γραμματέων, σύμφωνα με τα άρθρα 6 και 8 του Κανονισμού της Βουλής, όπως τροποποιήθηκαν και αναφέρονται στο ΦΕΚ 92Α/26-6-2017. Σύμφωνα με τα ανωτέρω άρθρα, θα διεξαχθεί η εκλογή τριών Κοσμητόρων, δύο από την πρώτη σε δύναμη Κοινοβουλευτική Ομάδα και ενός από τη δεύτερη σε δύναμη Κοινοβουλευτική Ομάδα, καθώς και έξι Γραμματέων, τεσσάρων από την πρώτη σε δύναμη Κοινοβουλευτική Ομάδα, ενός από τη δεύτερη σε δύναμη Κοινοβουλευτική Ομάδα και ενός από την τρίτη σε δύναμη Κοινοβουλευτική Ομάδα. Από την πρώτη σε δύναμη Κοινοβουλευτική Ομάδα της Νέας Δημοκρατίας προτείνονται για τις θέσεις των Κοσμητόρων ο κ. Βασίλειος - Νικόλαος Υψηλάντης και η κ. Άννα Μάνη - Παπαδημητρίου και για τις θέσεις των Γραμματέων ο κ. Ευάγγελος Λιάκος, ο κ. Κωνσταντίνος Κυρανάκης, ο κ. Βασίλειος Βασιλειάδης και η κ. Μαρία - Αλεξάνδρα Κεφάλα. Από τη δεύτερη σε δύναμη Κοινοβουλευτική Ομάδα του ΣΥΡΙΖΑ - Προοδευτική Συμμαχία προτείνεται για τη θέση του Κοσμήτορα ο κ. Μάριος Κάτσης και για τη θέση του Γραμματέα η κ. Ραλλία Χρηστίδου. Τέλος, από την τρίτη σε δύναμη Κοινοβουλευτική Ομάδα του Κινήματος Αλλαγής προτείνεται για την θέση του Γραμματέα ο κ. Απόστολος Πάνας. Οι παρούσες συνθήκες, κυρίες και κύριοι συνάδελφοι, επιβάλλουν κατ' αρχάς την περιορισμένη εκπροσώπηση των κομμάτων κατ' αναλογία της κοινοβουλευτικής τους δύναμης στο όριο των εξήντα Βουλευτών. Οι Βουλευτές που δεν θα μετέχουν με φυσική παρουσία λόγω του αναγκαστικού περιορισμού που υπάρχει στον αριθμό των παρόντων, θα ψηφίσουν με επιστολική ψήφο. Οι δύο ψηφοφορίες είναι ονομαστικές, θα διεξαχθούν ηλεκτρονικά και οι συνάδελφοι Βουλευτές καλούνται να ψηφίσουν «ναι» ή «παρών». Κυρίες και κύριοι συνάδελφοι, δέχεστε να συμπτύξουμε τις δύο ψηφοφορίες σε μία;
Το Σώμα συμφώνησε. Παρακαλώ να ανοίξει τώρα το σύστημα της ηλεκτρονικής ψηφοφορίας και να ξεκινήσει η ψηφοφορία για την εκλογή των Κοσμητόρων και των Γραμματέων.
Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, όπως τροποποιήθηκε με το ΦΕΚ 187Α/1-10-2020 και την απόφαση της Διάσκεψης των Προέδρων της Πέμπτης 24 Σεπτεμβρίου 2020, με τις οποίες γνωστοποιούν την ψήφο τους. Οι ψήφοι αυτές θα καταχωριστούν και θα συνυπολογιστούν στην ηλεκτρονική καταμέτρηση, η οποία θα ακολουθήσει.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας για την εκλογή των Κοσμητόρων και των Γραμματέων του Σώματος. Για το αξίωμα των Κοσμητόρων, από την πρώτη σε δύναμη Κοινοβουλευτική Ομάδα της Νέας Δημοκρατίας έλαβαν: Ο κ. Βασίλειος - Νικόλαος Υψηλάντης 269 ψήφους και 13 «ΠΑΡΩΝ». Εψήφισαν συνολικά 282 συνάδελφοι. Η κ. Άννα - Μάνη Παπαδημητρίου έλαβε 260 ψήφους και 18 «ΠΑΡΩΝ». Εψήφισαν συνολικά 278 συνάδελφοι. Για το αξίωμα του Κοσμήτορα από τη δεύτερη σε δύναμη Κοινοβουλευτική Ομάδα του ΣΥΡΙΖΑ - Προοδευτική Συμμαχία ο κ. Μάριος Κάτσης έλαβε 247 ψήφους και 31 «ΠΑΡΩΝ». Εψήφισαν συνολικά 278 συνάδελφοι. Για το αξίωμα των Γραμματέων από την πρώτη σε δύναμη Κοινοβουλευτική Ομάδα της Νέας Δημοκρατίας έλαβαν: ο κ. Ευάγγελος Λιάκος 261 ψήφους και 16 «ΠΑΡΩΝ». Εψήφισαν συνολικά 277 συνάδελφοι. Ο κ. Κωνσταντίνος Κυρανάκης 171 ψήφους και 106 «ΠΑΡΩΝ». Εψήφισαν συνολικά 277 συνάδελφοι. Ο κ. Βασίλειος Βασιλειάδης 259 ψήφους και 17 «ΠΑΡΩΝ». Εψήφισαν συνολικά 276 συνάδελφοι. Η κ. Μαρία - Αλεξάνδρα Κεφάλα 260 ψήφους και 18 «ΠΑΡΩΝ». Εψήφισαν συνολικά 278 συνάδελφοι. Για το αξίωμα του Γραμματέα από τη δεύτερη σε δύναμη Κοινοβουλευτική Ομάδα του ΣΥΡΙΖΑ - Προοδευτική Συμμαχία η κ. Ραλλία Χρηστίδου έλαβε 247 ψήφους και 31 «ΠΑΡΩΝ». Εψήφισαν συνολικά: 278 συνάδελφοι. Για το αξίωμα του Γραμματέα από την τρίτη σε δύναμη Κοινοβουλευτική Ομάδα του Κινήματος Αλλαγής ο κ. Απόστολος Πάνας έλαβε 274 ψήφους και 8 «ΠΑΡΩΝ». Εψήφισαν συνολικά 282 συνάδελφοι. Επομένως, σύμφωνα με το Σύνταγμα και τον Κανονισμό της Βουλής εκλέγονται άπαντες οι προταθέντες ως υποψήφιοι για τα αξιώματα των Κοσμητόρων και των Γραμματέων. Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Στο σημείο αυτό θα ήθελα να κάνω γνωστό στο Σώμα ότι ήδη κατατέθηκε το προσχέδιο του προϋπολογισμού.
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης όσον αφορά την εκλογή των Κοσμητόρων και των Γραμματέων του Σώματος.
Συνεπώς, το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι δέχεσθε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13.15΄ λύεται η συνεδρίαση για αύριο ημέρα Τρίτη 6 Οκτωβρίου 2020 και ώρα 10.00΄, με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Τροποποίηση του ν.4557/2018 (Α΄139) για την πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας - Ενσωμάτωση στην ελληνική νομοθεσία της Οδηγίας (ΕΕ) 2018/843 (L 156) και του άρθρου 3 της Οδηγίας (ΕΕ) 2019/2177 (L 334)», σύμφωνα με την ημερήσια διάταξη που έχει διανεμηθεί.